到城南園瞻南軒先生遺像
作者：王炎
朝代：宋

paragraphs: 入門荷香凈，步屧柳陰濕。
欲寫情鬰陶，翻引興蕭瑟。
瞻望堂中人，玉色而山立。
六學妙經綸，未試百之一。
身存天下望，身沒海內惜。
此道付誰傳，丹青但陳迹。
樓邊好山近，竹底凉風入。
兩鶴韻亦高，導我轉湖側。
獨游何太清，滯念亦可釋。
門關莫返鎖，願言日散策。